b'\n_START_ARTICLE_\nAndra\xc5\xbe Nemec\n_START_SECTION_\nIgralska kariera\n_START_PARAGRAPH_\nS hokejem na travi se je za\xc4\x8del ukvarjati relativno pozno in v pomladanskem delu sezone 1995/1996 postal prvi vratar, HK Svoboda iz Ljubljane. \xc5\xbde istega leta je na Panonskem pokalu v Zagrebu, na tekmi proti Mad\xc5\xbearski, debitiral tudi v dresu dr\xc5\xbeavne reprezentance. Vsa leta igranja za ljubljanski klub je bil eden najbolj\xc5\xa1ih posameznikov v ekipi in je bistveno pripomogel k osvojitvi dvoranskih prvenstev leta 1997, 1998, 1999 in 2002. Prav tako so bile njegove obrambe klju\xc4\x8dne pri osvojitvi naslova dr\xc5\xbeavnega prvaka z UHK Svobodo leta 2002. Po tej sezoni je prestopil v HK Lek Lipovci in v naslednjih treh sezonah skupaj s klubom osvojil vse mo\xc5\xbene doma\xc4\x8de lovorike._NEWLINE_Z evropskimi klubskimi prvenstvi se je prvi\xc4\x8d sre\xc4\x8dal leta 1997, ko je kot posojen igralec s HK Triglav Predanovci odpotoval na evropsko klubsko pokalno prvenstvo skupine C na Dunaj. Vendar na prvenstvu zaradi po\xc5\xa1kodbe gle\xc5\xbenja ni zaigral. \xc5\xbde naslednjo evropsko prilo\xc5\xbenost je leta 1998 dobro izkoristi. Z mati\xc4\x8dnim klubom je namre\xc4\x8d, na evropskem klubskem dvoranskem prvenstvu skupine C v Beogradu, osvojil bronasto medaljo, sploh prvo za slovenske klube v tem rangu tekmovanja. Na evropskih dvoranskih klubskih prvenstvih je nato nastopil \xc5\xa1e leta 1999, 2000, 2002 in 2004. Na zadnjih dveh prvenstvih kot \xc4\x8dlan HK Lek Lipovci, vendar mu rezultata s prvega prvenstva ni uspelo izbolj\xc5\xa1ati._NEWLINE_Na evropskem klubskem pokalnem prvenstvu je z UHK Svobodo prvi\xc4\x8d nastopil leta 1999. Leto kasneje pa kot posojen igralec v dresu HK Moravske Toplice na Dunaju, na enakem prvenstvu, osvojil tretje mesto in s tem prvo medaljo za slovenske klube na prostem. Enak uspeh je leta 2003 ponovil tudi s HK Lek Lipovci na takem tekmovanju v Zagrebu. Leta 2004 je na evropskem klubskem prvenstvu skupine C v Belorusiji, dosegel uspeh kariere in z Lipov\xc4\x8dani osvojil prvo mesto in napredovanje med \xc5\xa1estnajst najbolj\xc5\xa1ih klubov v Evropi. Evropsko prvenstvo skupine B leta 2005 je bilo nato tudi njegovo zadnje. Klubsko kariero je zaradi pomanjkanja motivacije, kon\xc4\x8dal istega leta z osvojitvijo drugega naslova prvaka Interlige._NEWLINE_Andra\xc5\xbe Nemec je postal tudi prvi Slovenec, ki se lahko pohvali z indvidualnim priznanjem na evropskih tekmovanjih, saj je bil v karieri trikrat izbran za najbolj\xc5\xa1ega vratarja evropskih prvenstev skupine C. Prvi\xc4\x8d v Moravskih Toplicah leta 1999, nato v nizozemskem Venlu leta 2000 in nazadnje z reprezentanco na dvoranskem prvenstvu v Bresci leta 2003. Pri tem je potrebno poudariti, da izbora najbolj\xc5\xa1ih niso opravili na vseh turnirjih ampak na le pribli\xc5\xbeno polovici. Kot eden prvih slovenskih igralcev je vzbudil zanimanje pri klubih iz razvitej\xc5\xa1ih hokejskih dr\xc5\xbeav, vendar se za odhod na Nizozemsko in kasneje \xc5\xa0panijo ni odlo\xc4\x8dil._NEWLINE_Za reprezentanco Slovenije je med letoma 1996 in 2005 zbral \xc5\xa1estindvajset nastopov ter \xc5\xa1tiri nastope, na prvenstvu v Bresci, za dvoransko reprezentanco. V dresu reprezentance je na Panonskem pokalu v Zagrebu proti Mad\xc5\xbearski odigral svojo zadnjo tekmo. Pri rezultatu 5:0 za Slovenijo, je najprej obranil kazenski strel, takoj nato pa ga je selektor Ludvik Zelko v sedemindvajseti minuti \xc4\x8dastno zamenjal in mu dal \xc5\xbee na klopi za rezervne igralce vedeti, da \xc5\xbeeli da ga nasledi na selektorskem polo\xc5\xbeaju. Po tekmi je prejel tudi plaketo ZHNTS za uspe\xc5\xa1no igranje v reprezentanci Slovenije.\n_START_SECTION_\nTrenerska kariera\n_START_PARAGRAPH_\nZaradi te\xc5\xbeav s trenerji pri UHK Svobodi, je bil klub mladosti v sezoni 1998/1999 trener in hkrati igralec edinega ljubljanskega kluba. V tej sezoni je tako \xc4\x8dlansko, kot tudi mladinsko ekipo, popeljal do naslova dvoranskih prvakov, po sezoni je zaradi neizpolnjenih ciljev v dr\xc5\xbeavnem prvenstvu, z mesta prvega trenerja odstopil._NEWLINE_Prva prava trenerska zgodba se je za\xc4\x8dela na dvoranskem prvenstvu leta 2006, kjer je s HK Pliva Lipovci osvojil naslov dvoranskega prvaka. Klub je nato vodil \xc5\xa1e na dvoranskih prvenstvih leta 2007, 2009 in 2010 in ga vselej popeljal do naslova dvoranskega prvaka. Uspe\xc5\xa1no je HK Pliva Lipovci vodil tudi na vseh evropskih klubskih dvoranskih prvenstvih, katerih se je klub v tem obdobju udele\xc5\xbeil. Najpomembnej\xc5\xa1o lovoriko v dvoranskem hokeju je s klubom osvojil leta 2010, z zmago v Dvoranski Interligi._NEWLINE_S HK Pliva Lipovci je v letih 2006 in 2007, osvojil finalni turnir Interlige tudi na prostem. Ekipo je leta 2006 popeljal do zmage na evropskem klubskem prvenstvu skupine C v Zagrebu. Leto kasneje pa bil na klopi, tudi na tekmovanju skupine B v Pragi. Po reorganizaciji evropskih klubskih tekmovanj je bil v vlogi trenerja, ob zmagi v skupini Challenge II leta 2009 na Portugalskem. Zadnji evropsko klubsko prvenstvo, ki ga je osvojil z Lipov\xc4\x8dani je bilo Challenge II leta 2012 v Atenah, od vodenja ekipe se je poslovil leto kasneje na evropskem klubskem prvenstvu Challenge I v Pragi._NEWLINE_Takoj po kon\xc4\x8dani igralski karieri je prevzel tudi vodenje dr\xc5\xbeavne reprezentance. Reprezentanco je vodil na dveh tekmovanjih za Panonski pokal in po tretjem mestu leta 2006 v Zagrebu, je leta 2007 v Bratislavi pokal tudi osvojil. Zmaga v Bratislavi je bila prva zmaga, za Slovenijo na tem tekmovanju. \xc5\xa0e ve\xc4\x8dji uspeh je sledil dva meseca kasneje, ko je z reprezentanco osvojil evropsko prvenstvo skupine Challenge II. Ker z novim vodstvom ZHNTS ni na\xc5\xa1el skupnega jezika, se je selektorskemu polo\xc5\xbeaju v za\xc4\x8detku leta 2008 odpovedal._NEWLINE_Reprezentanco Slovenije je skupno vodil na enajstih tekmah in ob enem porazu ter treh neodlo\xc4\x8denih rezultatih, kar sedemkrat zmagal, to ga vsaj statisti\xc4\x8dno gledano suvereno postavlja na prvo mesto, dale\xc4\x8d pred vse dosedanje selektorje.\n_START_SECTION_\nOstalo\n_START_PARAGRAPH_\nKot demonstrator in trener vratarjev se je v letih 2003 in 2004 udele\xc5\xbeil Sportwayovega hokejskega kampa za mladino v Zagrebu (Sportways Hockey Youth Camp). Enega izmed petih tovrstnih uradnih kampov, z bogato mednarodno udele\xc5\xbebo, ki so bili v tem obdobju pod okriljem Evropske zveze za hokej na travi._NEWLINE_Za mandatni obdobji 2010-2014 in 2014-2018 je bil s strani Zveze za hokej na travi Slovenije, imenovan za \xc4\x8dlana skup\xc5\xa1\xc4\x8dine Olimpijskega komiteja Slovenije.'